ดัชมิลล์ รายได้เท่าไร
นมเปรี้ยว และโยเกิร์ตยี่ห้อไหน ที่เราชอบกิน คำตอบนั้นน่าจะมีชื่อของดัชมิลล์รวมอยู่ด้วย หลายคนอาจจะคิดว่าดัชมิลล์นั้น เป็นบริษัทต่างชาติ แต่แท้จริงแล้ว บริษัทนี้ก่อตั้งโดยคนไทย และเพียงแค่ 30 กว่าปีหลังจากก่อตั้ง บริษัทมีรายได้ทะลุ 20,000 ล้านบาทไปแล้ว  เรื่องราวเป็นอย่างไร วันนี้ลงทุนแมนจะมาเล่าให้ฟัง
23 พ.ค. 2561

ดัชมิลล์ รายได้เท่าไร / โดย ลงทุนแมน
นมเปรี้ยว และโยเกิร์ตยี่ห้อไหน ที่เราชอบกิน
คำตอบนั้นน่าจะมีชื่อของดัชมิลล์รวมอยู่ด้วย
หลายคนอาจจะคิดว่าดัชมิลล์นั้น เป็นบริษัทต่างชาติ
แต่แท้จริงแล้ว บริษัทนี้ก่อตั้งโดยคนไทย
และเพียงแค่ 30 กว่าปีหลังจากก่อตั้ง
บริษัทมีรายได้ทะลุ 20,000 ล้านบาทไปแล้ว
เรื่องราวเป็นอย่างไร วันนี้ลงทุนแมนจะมาเล่าให้ฟัง
ดัชมิลล์ ก่อตั้งขึ้นในปีพ.ศ. 2527 โดยชื่อเดิมนั้นคือ บริษัท โปร ฟู้ด จำกัด และมาเปลี่ยนชื่อเป็นบริษัท ดัชมิลล์ จำกัด ในปี พ.ศ. 2534
ดัชมิลล์ เกิดจากการรวมกลุ่มของนักวิทยาศาสตร์ด้านอาหาร จากมหาวิทยาลัยเกษตรศาสตร์
โดยนักวิทยาศาสตร์กลุ่มนี้ เชื่อว่าพวกเขาสามารถผลิตผลิตภัณฑ์ที่เกี่ยวกับนมทั้งโยเกิร์ต และนมเปรี้ยวพร้อมดื่ม เพื่อขายให้คนไทยได้
ในช่วงแรกนั้น ธุรกิจของดัชมิลล์ยังมีขนาดเล็ก ทำให้สถานที่ในการผลิตสินค้าอยู่ที่หมู่บ้านสหกรณ์คลองกุ่ม กรุงเทพฯ
โดยสินค้าตัวแรกที่ผลิต คือ โยเกิร์ต ซึ่งมี 4 รสชาติ คือ ส้ม สตรอว์เบอร์รี สับปะรด และรสธรรมชาติ
อย่างไรก็ตาม เมื่อธุรกิจเติบโตขึ้น บริษัทจำเป็นต้องขยายธุรกิจ ทำให้ดัชมิลล์จึงตั้งโรงงานแห่งแรกขึ้นที่จังหวัดนครปฐม
ต่อมาในปี 2540 หลายคนคงจำกันได้ว่า ช่วงนั้นเป็นช่วงวิกฤตเศรษฐกิจบริษัทจำนวนมากต้องตัดงบการลงทุนลง
แต่ดัชมิลล์กลับลงทุนตั้งโรงงานแห่งที่ 2 ขึ้นที่จังหวัดนครสวรรค์เนื่องจากความต้องการของผู้บริโภคที่ยังเติบโตต่อเนื่อง
ปัจจุบันกลุ่มดัชมิลล์ประกอบไปด้วย 3 บริษัท คือ
บริษัท ดัชมิลล์ จำกัด ซึ่งผลิตโยเกิร์ตพาสเจอร์ไรส์ โยเกิร์ตดัชชี่ นมสดดัชมิลล์ และนมเปรี้ยวดีไลท์
บริษัท แดรี่ พลัส จำกัด ผลิตโยเกิร์ตพร้อมดื่มดัชมิลล์ยูเอชที นมถั่วเหลืองดีน่า และเครื่องดื่มมอลต์สกัด รสช็อกโกแลต ดีมอลต์
บริษัท ดีเอ็มดีแอล จำกัด (มหาชน) จัดจำหน่ายผลิตภัณฑ์ของกลุ่มดัชมิลล์
ในประเทศไทยส่วนแบ่งในตลาดนมเปรี้ยวและโยเกิร์ต คือ
1. ดัชมิลล์ 38.6%
2. ยาคูลท์ 20.5%
3. ซีพีเมจิ 11.7%
4. ฟรีสแลนด์คัมพิน่า (โฟร์โมสต์) 7.7%
5. อื่นๆ 21.5%
ปัจจุบัน มีผู้บริโภคผลิตภัณฑ์ของดัชมิลล์กว่า 30 ล้านคนต่อวัน และมีการส่งออกไปขายใน 22 ประเทศทั่วโลก
รายได้และกำไร บริษัท ดัชมิลล์ จำกัด
ปีพ.ศ. 2558 รายได้ 10,671 ล้านบาท กำไร 541 ล้านบาท
ปีพ.ศ. 2559 รายได้ 10,506 ล้านบาท กำไร 963 ล้านบาท
รายได้และกำไร บริษัท แดรี่ พลัส จำกัด
ปีพ.ศ. 2558 รายได้ 11,467 ล้านบาท กำไร 1,037 ล้านบาท
ปีพ.ศ. 2559 รายได้ 12,755 ล้านบาท กำไร 1,292 ล้านบาท
รายได้และกำไร บริษัท ดีเอ็มดีแอล จำกัด (มหาชน)
ปีพ.ศ. 2558 รายได้ 3,970 ล้านบาท กำไร 174 ล้านบาท
ปีพ.ศ. 2559 รายได้ 4,304 ล้านบาท กำไร 184 ล้านบาท
เมื่อรวมกันทั้งหมดแล้ว รายได้ของกลุ่มดัชมิลล์จะอยู่ที่ 27,565 ล้านบาท กำไร 2,439 ล้านบาท
ดูจากตัวเลขรายได้และกำไรแล้ว
ไม่เชื่อก็ต้องเชื่อว่า จากจุดเริ่มต้นเล็กๆ ภายใต้แนวคิดของคนไทยกลุ่มหนึ่ง
จะสามารถสร้างบริษัทที่ขายนมเปรี้ยวและโยเกิร์ตสัญชาติไทย ที่มีรายได้หลักหมื่นล้านบาทได้
แล้วกลุ่มเพื่อนเราตอนนี้มีแนวคิดอะไรที่จะมาตอบความต้องการคนไทยได้บ้าง?
ไม่แน่ว่าต่อไปเราอาจจะมียอดขายหมื่นล้านเหมือนดัชมิลล์ ก็เป็นได้..
----------------------
คนไทยชอบกินดัชมิลล์ ลงทุนแมนชอบเขียนบทความ
ติดตามบทความลงทุนแมน ได้ที่
-บล็อกดิท 
-อินสตาแกรม 
-ทวิตเตอร์ 
-ไลน์ 
----------------------
Reference
-
-
-
-
-
[6506].